OpenLLM-France/wikimedia huggingface dataset:
# Daiana Silva

Daiana Yanet Silva Quiroga, coneguda esportivament com Daiana Silva o Dai Silva (San Juan de la Frontera, 24 d'abril de 1990) és una jugadora d'hoquei sobre patins argentina.
Començà a practicar l'hoquei sobre patins als vuit anys i debutà amb el Club Deportivo Unión Estudiantil en categoria absoluta amb disset anys, amb el qual guanyà la Lliga Nacional A1 argentina (2008). Posteriorment jugà al Unión Vecinal de Trinidad i al SEC San Juan. La temporada 2017-18 fitxà pel Club Patí Vilanova, aconseguint la Copa de la Reina la mateixa temporada. L'any següent jugà amb el Cerdanyola Club Hoquei, aconseguit un subcampionat de l'OK Lliga femenina (2019-20). La temporada 2022-23 fitxà pel Club Patí Vila-sana, amb el qual ha arribat a dues finals de la Lliga de Campions de la WSE (2023, 2024).
Internacional amb la selecció argentina d'hoquei sobre patins des del 2008, ha estat campiona del món en tres ocasions (2010, 2014 i 2022) i subcampiona en dos (2017 i 2019). Entre d'altres reconeixements, ha rebut l'Olímpia d'argent (2016) que concedeix el Cercle de Periodistes Esportius d'Argentina.

## Palmarès
### Clubs

* 1 Copa espanyola d'hoquei sobre patins femenina (2018)
* 1 Lliga de Clausura Femenina San Juan (2011)
* 1 Lliga Nacional A1 (2008)

### Selecció argentina

* 3 medalles d'or al Campionat del Món d'hoquei patins femení (2010, 2014 i 2022)
* 2 medalles d'argent al Campionat del Món d'hoquei patins femení (2017, 2019)
* 2 medalles de bronze al Campionat del Món d'hoquei patins femení (2008, 2016)
* 2 medalles d'or al Campionat Panamericà d'hoquei sobre patins femení (2005, 2018)

## Referències

* ↑ Delgado, Toni. «Dai Silva és una líder natural». Línia. El diari metropolità, 29-11-2021. [Consulta: 29 abril 2023].
* ↑ Balañà, Francesc. «Daiana Silva vol lluitar per guanyar-ho tot amb el Vila-sana» (en castellà). Lleida Ràdio, 30-06-2022. [Consulta: 3 maig 2023].
* ↑ «Daiana Silva, de la lesión que casi la deja afuera al título más importante de su vida» (en castellà). Del Sur Diario, 2022. Arxivat de l'original el 2023-05-03. [Consulta: 3 maig 2023].
* ↑ Raúl, Farrán. «La sanjuanina Daiana Silva, Olimpia de Plata en Hockey sobre Patines» (en castellà). San Juan Hoy, 21-12-2016. Arxivat de l'original el 2023-05-03. [Consulta: 3 maig 2023].

## Enllaços externs

* Fitxa de Daiana Silva - RinkHockey.net (anglès)
# Escola Municipal Ignasi Iglésias

L'Escola Municipal Ignasi Iglésias és un centre educatiu de Barcelona que va obrir les portes el 17 de novembre de 1931.

## Història

El seu origen se situa l'any 1930, quan l'associació Amics d'Ignasi Iglésias va engegar una campanya de recaptació de fons per aixecar una font en homenatge al poeta i dramaturg, fill de Sant Andreu de Palomar, que havia mort dos anys abans. La recaptació va suposar un gran èxit, per la qual cosa, i tenint en compte l'aferrissada defensa que Iglésias havia fet de les escoles a l'aire lliure mentre va ser membre del consistori barceloní, es van destinar els diners a la compra de la finca Les Carasses per crear-hi una escola pública.
El centre, que pertanyia al Patronat d'Escoles Municipals, va seguir els principis de les escoles a l'aire lliure i impartia els ensenyaments d'acord amb el model de l'escola activa. Després de la guerra civil espanyola, molts mestres van ser depurats, però l'escola va seguir oberta i els seus professionals van mantenir la ferma voluntat d'oferir un bon servei al barri. Amb la recuperació de les institucions democràtiques es va crear la primera direcció col·legiada i el consell escolar.
La intervenció pedagògica de l'escola Ignasi Iglésias es fonamenta en els models d'escola activa, la implantació de les noves tecnologies, l'educació per i des de la diversitat cultural, el respecte per l'entorn i una visió globalitzadora de l'educació. El centre ha estat el referent educatiu de Sant Andreu, i per les seves aules ha passat gran part dels veïns i les veïnes del barri. El prestigi assolit ha fet que sigui una de les escoles amb més sol·licituds de matriculació.
Destaca també per la seva implicació en la vida del barri i la seva presència en les festes populars, a les quals du el seu propi gegant. Actualment hi segueixen estudis uns 277 alumnes d'entre 3 i 12 anys. El centre està integrat per la masia històrica Les Carasses, un edifici d'estil modern i una nova planta que acull el gimnàs i sala d'actes. El 2007 van rebre la Medalla d'Honor de Barcelona.

## Referències

* ↑ L'Escola Ignasi Iglésias, l'antiga masia de Les Carasses, BTV
* ↑ Història al web de l'escola
* ↑ «Festa Major de Sant Andreu de Palomar 2014». Arxivat de l'original el 2017-01-03. [Consulta: 13 setembre 2016].
* ↑ Concessió de la medalla al web de l'ajuntament
* ↑ Hereu presideix l'acte de concessió de les Medalles d'Honor de la Ciutat, laxarxa, 29 de novembre de 2007

## Enllaços externs

* Web de l'EM Ignasi Iglesias
* Blog de l'AMPA de l'EM Ignasi Iglesias
* Fotografies de les festes de l'escola Arxivat 2016-10-02 a Wayback Machine.
# Arxipèlag de Nordenskiöld

L'Arxipèlag Nordenskiöld o Arxipèlag Nordenskjold (rus: архипела́г Но́рденше́льда, arkhipelag Nordenxelda) és un grup molt gran i complex d'illes de la regió oriental del mar de Kara. El seu límit est és a 20 km de la Península de Taimir.
Hi ha unes 90 illes fredes, ventoses i desolades en aquest arxipèlag. La majoria estan formades per roques ígnees i estan cobertes per la vegetació de tundra. No estan habitades excepte per dues estacions meteorològiques una d'elles era un assentament permanent a l'illa Russky entre els anys 1935 i 1999 i una altra un assentament temporal a l'illa Tyrtov entre 1940 i 1975..
L'arxipèlag Nordenskiöld s'estén uns 100 km d'oest a est i uns 90 km de nord a sud al llarg del mar de Kara a la riba de Sibèria on hi ha grans illes litorals (illa Taimir, illa Nansena). Es divideix en diferents grups geogràfics. Els principals grups són d'oest a est:
El clima de l'arxipèlag Nordenskiöld és àrtic i sever. El mar que les envolta està cobert de gel permanent a l'hivern i per clapes de gel també a l'estiu.
Aquest grup d'illes pertany a la divisió administrativa del krai de Krasnoyarsk dins Rússia.

## Història

La primera menció d'aquest arxipèlag és de l'any 1740 per part de Nikifor Chekin, qui acompanyava Semion Chelyuskin en la Segona Expedició de Kamtxatka. Molts any més tard van rebre el nom de l'explorador àrtic noruec Adolf Erik Nordenskiöld per part de Fridtjof Nansen en els seus mapes de les costes i mars del nord de Sibèria.
El 1893, quan el vaixell Framde Fridtjof Nansen era prop de l'arxipèlag Nordenskjold Archipelago, va quedar encallat en aigua morta. Aquest estrany fenomen que típicament passa en els fiords, i glaceres que es fonen i formen una capa superficial d'aigua dolça sobre l'aigua salada.
L'any 1900 les illes de Nordenskiöld van ser explorades i cartografiades acuradament pel Capità Fyodor Andreyevich Matisen durant L'Expedició Polar Russa (1900 – 1903). Matisen va travessar tota la zona gelada amb trineus de gossos.
El 25 d'agost de 1942, durant l'Operació Wunderland, el creuer de la Kriegsmarine “Almirall Scheer” va atacar el trencagel rus Sibiryakov (comandat pel Capità Kacharev) davant la costa nord de l'illa Russky a l'arxipèlag Nordenskiöld. El Sibiryakov resistí però finalment va ser enfonsat pel creuer alemany Aleshores l'Almirall Scheer va dirigir-se cap al sud-oest per atacar les instal·lacions militars russes de l'illa de Dikson.
Des de maig de 1993 l'arxipèlag Nordenskiöld és part de la Reserva Natural Estatal del Gran Àrtic, la reserva natural més extensa de Rússia. L'estació àrtica de l'illa Russky va ser tancada l'any 1999.
# Equació d'Arrhenius

L' equació d'Arrhenius és una expressió matemàtica que s'utilitza per a comprovar la dependència de la constant de velocitat (o cinètica) d'una reacció amb la temperatura a la que es porta a terme aquesta reacció, d'acord amb l'expressió:
    $k(T)=A\cdot e^{-{\frac {Ea}{RT}}}$
on:
    $k(T)$: constant cinètica (depenent de la temperatura)
    $A$: factor preexponencial d'Arrhenius. Com es pot deduir fàcilment, les seves unitats són les mateixes que les que té K(T), que són variables. Depenent de l'ordre de reacció tindrà unes unitats diferents; normalment del tipus mol/(L.s) etc.
    $Ea$: energia d'activació
    $R$: constant universal dels gasos
    $T$: temperatura absoluta [K]
Per ser usada com a model de regressió lineal entre les variables $K$ i $T^{-1}$, aquesta equació pot ser reescrita com:
    $\ln(k)=\ln(A)-{\frac {E_{a}}{R}}\left({\frac {1}{T}}\right)$

## Vegeu també

* Temperatura cinètica mitjana o MKT
* Arrhenius plot (anglès)
* Q10 (coeficient de temperatura)
# Piedrabuena

Piedrabuena és un municipi de la província de Ciudad Real a la comunitat autònoma de Castella-La Manxa.

## Història

El primer fet històric que mostra l'existència de Piedrabuena data de 1187 per la Butlla del Papa Gregori VIII havent estat antany terra de passada de moltes cultures. Després de la batalla de Las Navas de Tolosa, Piedrabuena formarà part de l'Orde de Calatrava durant la reconquesta cristiana la qual cosa va significar una dura pugna entre aquesta i l'arquebisbat de Toledo per posseir aquest municipi castellà en estar limítrof amb el alfoz toledà.
Durant el segle xvi en el regnat de Felip II se succeiria el desmembrament i desamortització de terres circumdants, Piedrabuena inclosa que seria venuda a Do Alonso de Mesa, capità destacat de l'armada espanyola després de les conquestes a Perú, la qual cosa ho va convertir en el primer senyor (i per què no dir-ho) propietari de Piedrabuena. Al llarg de la història i fins a un passat no gaire llunyà se succeirien els canvis de propietaris i desamortitzacions per la zona i pel poble.
El 1948 hi fou detingut el maquis antifranquista Ramón Guerreiro Gómez.

## Personatges destacats

* Mónico Sánchez Moreno, inventor.
* Florencio Sánchez Sánchez artesà, pintor i poeta.
* Nicolás del Hierro poeta, escriptor, guionista, crític literari espanyol.

## Enllaços externs

* piedrabuena.es, Ajuntament de Piedrabuena
* Cruces y Mayos Arxivat 2010-02-28 a Wayback Machine.
# Dakota Blue Richards

Dakota Blue Richards (South Kensington, 11 d'abril de 1994) és una actriu anglesa coneguda pel seu paper de Lyra Belacqua a la pel·lícula La brúixola daurada, adaptació del llibre homònim de Philip Pullman.

## Filmografia
### Cine

| Any | Títol original | Títol en català | Personatge | Anotacions |
| 2007 | The Golden Compass | La brúixola daurada | Lyra Belacqua | |
| 2008 | The Secret of Moonacre | | Maria Merryweather | |
| 2009 | Five Miles Out | | Cassey | Curtmetratge |
| 2010 | Rain | | Heidi | Curtmetratge |
| 2014 | The Fold | | Eloise Ashton | |
| 2014 | The Quiet Hour | | Sarah | |
| 2014 | Girl Power | | Cass | Curtmetratge |
| 2016 | Chick Lit | | Zoe | |

### Televisió

| Any | Títol | Personatge | Annotacions |
| 2008 | Dustbin Baby | April Johnson | Pel·lícula per a televisió |
| 2011-2012 | Skins | Franky Fitzgerald | 18 episodis |
| 2013 | Lightfields | Eve | 5 episodios |
| 2016-2018 | Endeavour | Shirley Trewlove | 13 episodis |
| 2019 | Beecham House | Margaret Osborne | 6 episodis |

## Teatre

| Any | Títol | Personatge |
| 2015 | Arcadia | Thomasina |
| 2015 | A Streetcar Named Desire | Stella |
| 2017 | What The Butler Saw | Geraldine |
# Hopi

«Hopi» té aquests significats:
* Ètnia hopi, tribu reconeguda federalment d'amerindis dels Estats Units de parla uto-asteca i de cultura pueblo
* Llengua hopi, llengua uto-asteca parlada pel poble hopi del sud-oest dels Estats Units
* Reserva Hopi, reserva índia dels amerindis hopi, una tribu reconeguda federalment, i tewa d'Arizona, envoltat totalment per la Nació Navajo
* Hopi o Hebi, ciutat a nivell de prefectura al nord de la província de Henan, a la Xina
# Escola Pública de les Planes

L'Escola Pública de les Planes és un centre educatiu de les Planes d'Hostoles (Garrotxa). L'edifici és una obra modernista inclosa a l'Inventari del Patrimoni Arquitectònic de Catalunya.

## Edifici

Edifici d'una sola planta format per tres cossos, un de central i dos adossats a cada costat. La façana és bastant adornada. Al mig del cos central hi ha l'escut del municipi realitzat en pedra treballada, i en diferents llocs i a les cantoneres hi ha detalls realitzats en ceràmica, en groc o verd, on hi ha dibuixat l'escut amb les quatre barres. L'escola està envoltada per una petita muralla i té alguns detalls en realitzats en ferro forjat.
Hi ha una placa d'homenatge a Tomas Gelons i Lladó per haver donat els terrenys. Datada al MCMXVIII, tot i que la gent gran del poble diu que es va construir del 1921 al 1925. Correspon al període en què la construcció de les escoles anava a càrrec de l'antiga Generalitat.
L'any 2018 van celebrar el centenari de l'edifici.

## Referències

* 1 2
# Edifici de la Caixa (Sant Joan de les Abadesses)

L'Edifici de la Caixa de Pnesions és una obra del monumentalisme academicista de Sant Joan de les Abadesses (Ripollès) inclosa a l'Inventari del Patrimoni Arquitectònic de Catalunya.

## Descripció

Edifici de planta baixa i dos pisos, de fàbrica tradicional, de tres façanes amb la principal orientada a migdia. Destaca la sèrie d'esgrafiats d'estil renaixentista i neoclàssic, que decoren les tres façanes. També són remarcables els dos frescos a l'interior de l'edifici, pintats per De Casas el 1963.
# Rabigh

Rabigh (abans anomenada Batn Rabigh, es pensa que és l'antiga ΑρΎα ζώμη de Claudi Ptolemeu és un port del Hijaz, a la província de la Meca (Aràbia Saudita), situat a uns 100 km al nord de Jiddah. La població el 2010 era de 45.876 habitants.
Al nord, no gaire lluny de la ciutat, hi ha la població d'Al-Abwa on està enterrada la mare de Mahoma, Àmina. El seu antic port era a uns 6 km i era anomenat Xarm Rabigh. La població la formaven quatre llogarets en un palmerar. La població era de la tribu dels Banu Harb. Fou ocupada el 1924 pels Al-Ikhwan i el 1925 fou declarada port de pelegrinatge. Avui dia s'hi està construint la Vila Econòmica del rei Abdul·lah.

## Referències

* ↑ «Rābig̲h̲». A: Encyclopaedia of Islam (en anglès). 2a edició, 2012. ISBN 9789004161214.

## Enllaços externs

* King Abdullah Economic City
* Vila de Rabigh Arxivat 2015-08-01 a Wayback Machine.
# Damián Blaum

Damián Blaum (Buenos Aires, Argentina, 11 de juny de 1981) és un nedador olímpic argentí d'aigües obertes. Està casat amb la nedadora sabadellenca de llargues distàncies Esther Núñez, amb la qual viuen mig any a l'Argentina i sis mesos a Sabadell. Blaum va nedar per Argentina als Jocs Olímpics de Pequín el 2008 i va acabar 21è en la categoria masculina. És jueu.

## Referències

* ↑ (castellà) Perfil Arxivat 2009-10-04 a Wayback Machine. (trans: Profile) from saintaffrique.com, Blaum's official website www.damianblaum.com.ar; retrieved 2010-02-20.
* ↑ «Jews in the Olympics: 63 Athletes, 7 Countries». Jewishinstlouis.org. Arxivat de l'original el 7 abril 2012. [Consulta: 10 novembre 2011].
# Escola Salesiana

L'Escola Salesiana és un edifici de Ripoll protegit com a Bé Cultural d'Interès Local.

## Descripció

El cos de la façana principal està situat entre la capella, a mà esquerra, i els cossos que acullen les aules, a mà dreta. L'immoble està format per baixos, quatre plantes i altell. A la planta baixa hi ha unes escales de pedra que permeten salvar el desnivell que hi ha respecte a la primera planta o nivell. En aquest hom no troba un pòrtic, de tres costats, amb arcs de mig punt rebaixat i amb coberta a tres vessants. Aquest nivell fa les funcions d'espai repartidor que dona a tres portes. A la segona planta hi ha sis obertures; a la tercera n'hi ha quatre, mentre que a la superior també n'hi ha quatre amb arc de punt rodó i amb relleix. A l'altell hi ha tres obertures d'estructura triangular amb coberta a dues vessants. Tota la coberta també és a dues vessants. Les bigues, sota teulada, són de fusta. Les obertures tenen el marc d'obra. En bona part de la façana hi ha incisions horitzontals.
# Edifici de la Caixa d'Estalvis del Penedès

L'Edifici de la Caixa d'Estalvis del Penedès és una construcció del municipi de Vilafranca del Penedès (Alt Penedès) inclosa en l'Inventari del Patrimoni Arquitectònic de Catalunya. L'edifici de la Caixa d'Estalvis del Penedès va ser construït el 1953 per l'arquitecte Eusebi Bona i Puig.

## Descripció
### Edifici

És un edifici entre mitgeres fent xamfrà. Ocupa la cantonada del carrer de Parellada amb la Rambla de Nostra Senyora. Consta de soterrani, planta baixa, entresòl i quatre pisos. La teulada és inclinada. Presenta esgrafiats a la façana, de regust noucentista. És un dels edificis que trenquen la imatge tradicional de la Rambla.

### Escultura

Escultura exempta de marbre blanc que representa Sant Ramon de Penyafort, vestit amb hàbit i amb un llibre obert a les mans, a l'alçada de la cintura. És un exemple, com tants d'altres, de l'esperit del Noucentisme de retrobament de la realitat d'una manera perfecta i directa, sense elements anecdòtics, juntament amb un regust clàssic i amb un total domini de la forma. Nexe d'unió entre un edifici gairebé de nova planta i l'església de Sant Joan, romànico-gòtica.

## Referències

* 1 2 3 4
# Dani Daniels

Dani Daniels (nascuda el 23 de setembre de 1989 al Comtat d'Orange, Califòrnia) és una directora i actriu pornogràfica estatunidenca.
Daniels va treballar de striper en un table dance abans iniciar la seva carrera pornogràfica per poder pagar el seu estudis a l'escola d'art. Es va iniciar en la indústria del cinema per a adults el gener de 2011 i va signar per l'agència OC Modelling. Inicialment va ser actriu únicament lesbica, però més tard va començar a actuar també amb homes. Les seves primeres escenes sexuals amb home van ser en el film Dani Daniels: Dare per Elegant Angel. També ha dirigit diversos films per Penthouse i Filly Films.
Ha estat la Twistys Treat del mes de juliol de 2011, la Pet of the Month de la revista Penthouse com Miss gener de 2012, i la noia Elegant Angel del mes de març de 2014.
En 2014, la CNBC la va incloure en la seva llista de "The Dirty Dozen: Porn's Most Popular Stars".
A Daniels la hi identifica com bisexual però ella es considera principalment com una "model girl/girl". Ella va dir que es considerava molt dona encara que va anar l'únic treball que més li va agradar.

## Referències

* ↑ Dani Daniels a Internet Adult Film Database (en anglès)
* ↑ Apache Warrior. «Dani Daniels interview». XCritic. [Consulta: 29 desembre 2013].
* ↑ Peter. «Dani Daniels Interview For Barelist». Barelist, 18-05-2011. [Consulta: 10 desembre 2013].
* 1 2 3 «Dani Daniels Does First B/G Scenes». AVN. Arxivat de l'original el 2014-11-06. [Consulta: 21 maig 2013].
* ↑ Tod Hunter, Steve Javors, Mark Kernes, Peter Warren, "Freshen Up!", AVN, Vol. 29/No. 6, Issue 355, June 2012, pp.46-51.
* ↑ «Dani Daniels Named Twistys Treat of the Month». AVN, 05-07-2011. Arxivat de l'original el 2015-12-25. [Consulta: 8 juny 2013].
* ↑ «OCM’s Dani Daniels Scores Pet of the Month». AVN, 12-12-2011. Arxivat de l'original el 2013-07-19. [Consulta: 8 juny 2013].
* ↑ John Sanford. «Dani Daniels Named Elegant Angel 'Girl of the Month'». XBIZ, 03-03-2014. [Consulta: 3 març 2014].
* ↑ Chris Morris. «The Dirty Dozen 2014». CNBC, 13-01-2014. [Consulta: 13 gener 2014].
* ↑ «Interview with Dani Daniels» Arxivat 2011-05-21 a Wayback Machine..
# Escola Santa Gemma

L'Escola Santa Gemma és una obra de Sabadell (Vallès Occidental) inclosa a l'Inventari del Patrimoni Arquitectònic de Catalunya.

## Descripció

Edifici destinat a equipament, situat en una plaça gran i rectangular de caràcter organicista. Seguint aquest corrent, l'arquitecte va disposar l'arbrat, la jardineria, els bancs, els camins, els paviments i la pèrgola. L'edifici està format per dues ales de planta baixa fent una ela amb un pis més reduït situat sobre l'accés. Els materials empleats són el maó, el vidre i la teula plana.

## Història

Construït com a Guarderia Infantil i Casal d'Avis. Posteriorment utilitzat com Escola de Deficients Psíquics.

## Referències

* 1 2

## Enllaços externs

* Escola Santa Gemma Arxivat 2016-03-03 a Wayback Machine., fitxa del catàleg de l'Ajuntament
# Equació de Nernst

L'equació de Nernst, desenvolupada pel químic i físic alemany Walther Hermann Nernst, s'utilitza per calcular el potencial de reducció d'un elèctrode quan les condicions no són les estàndard (concentració 1 M, pressió d'1 atm, temperatura de 298 K).

## Equació

$E=E^{0}-{\frac {RT}{nF}}\log(Q)$
On E és el potencial corregit de l'elèctrode, E$^{0}$ el potencial en condicions estàndard (els potencials es troben tabulats per diferents reaccions redox), R la famosa constant dels gasos, T la temperatura absoluta, n la quantitat de mols d'electrons que participen en la reacció, F la constant de Faraday (aproximadament 96500 coulomb/mol), i Q la següent expressió:
$Q={\frac {C^{c}D^{d}}{A^{a}B^{b}}}$
On "C" i "D" són les pressions parcials i/o concentracions molars en cas de gasos o d'ions dissolts, respectivament, dels productes de reacció; "A" i "B" ídem per als reactius. Els exponents són la quantitat de mols de cada substància implicada en la reacció (coficients estequiomètrics). A les substàncies en estat sòlid se'ls assigna concentració unitària, raó que explica que no apareixen en Q.

## Aplicació a piles

La força electromotriu d'una pila es calcula amb la següent expressió:
$\Delta E=E_{RedCatode}-E_{RedAnode}$
Ambdós potencials de reducció es calculen amb l'equació de Nernst, per tant, traient factor comú i operant amb els logaritmes s'obté la següent equació:
$\Delta E=\Delta E^{0}-{\frac {RT}{nF}}\log(Q)$
On "$\Delta$E" és la diferència de potencial corregida de la pila i "$\Delta$E$^{0}$ la diferència de potencial de la pila en condicions estàndard, és a dir, calculada amb les reaccions tabulades, sense corregir amb l'equació de Nernst per elèctrodes.

## Exemple d'aplicació

En la pila de reacció $2Al_{(s)}+3Zn^{2+}\to 2Al^{3+}+3Zn_{(s)}$ s'intercanvien 6 electrons, per tant $n=6$ y $Q={\frac {[Al^{3+}]^{2}}{[Zn^{2+}]^{3}}}$
On [ ] es refereix a concentració.
Si només se cerca el potencial corregit del càtode (reducció) llavors $Q={\frac {1}{[Zn^{2+}]^{3}}}$

## Simplificació per temperatura estàndard

Per T = 298 K l'equació es redueix a:
$E=E_{0}-{\frac {0,05916}{n}}\log(Q)$
$\Delta E=\Delta E^{0}-{\frac {0,05916}{n}}\log(Q)$
Aquestes versions simplificades són les més utilitzades per elèctrodes i piles a temperatura ambient, ja que l'error que es produeix per diferències entre la temperatura real i l'expressada en l'equació és insignificant.

## Unitats

Les unitats del potencial de reducció s'expressen en volts (V). Les concentracions no inclouen les unitats pel que el resultat del logaritme és adimensional.
# Edifici de la Creu Blanca

L'Edifici de la Creu Blanca és un edifici de Mataró (Maresme) protegit com a Bé Cultural d'Interès Local.

## Descripció

Es tracta d'un edifici en cantonada de planta baixa i tres plantes pis. En les obertures del comerç de planta baixa s'observa la composició racionalista. El cos de cantonada, el volum de la tribuna i la balconada del primer pis assenyalen el caràcter monumentalista de l'edifici, propi de la postguerra. A les dues portes d'accés en planta baixa trobem un relleu obra de l'escultor Llaurador.